
S-a spart buba angajărilor pe pile la ANRE 


Salariile de mii de euro de la Autoritatea Naţională de Reglementare în domeniul 
Energiei au făcut ca instituţia să se poziţioneze în topul firmelor de stat în care 
se angajează pe pile. Deși au mai fost semnalate în presă aceste aspecte, buba 
s-a spart la ANRE abia în urma unui raport de control al Curţii de Conturi, care a 
depistat un dezmăţ total, cu angajări ale unor persoane care nu aveau nicio 


legătură cu domeniul de activitate și cu majorări de salarii ilegale. 


Dacă 
stai să-i scuturi bine, la ANRE au rămas, accidental sau din necesitate, foarte puţini 
oameni competenți, pentru că angajările acolo se fac doar cu pile, având în vedere 
salariile uriașe obținute. Tocmai de aceea nu trebuie să mire pe nimeni când oamenii se 
plâng de abuzurile furnizorilor sau distribuitorilor de energie și gaze și nu le răspunde 
nimeni sau când persoanele juridice așteaptă mult și bine să-și obțină diferite autorizări. 


După multe semnalări prin presă ale fenomenului, unele plângeri venind chiar din partea 
angajaţilor, care nu au mai suportat să vadă atâţia incompetenți și habarniști care iau 
salarii mai mari ca ei, iată că buba s-a spart oficial, după un control al Curţii de Conturi la 
ANRE. Verificările au scos la iveală că au fost aprobate și, implicit, acordate 1 sau 2 clase 
de salarizare unui număr de 291 de salariați ANRE în alte condiții decât cele stabilite prin 
Contractul de Muncă, respectiv, fără a avea la bază propunerile formulate în scris ale 
șefilor ierarhici ai salariaților, transmise spre negociere președintelui ANRE, din care să 
rezulte criteriile care au stat la baza acordării majorării salariale și performanța 


salariatului în ceea ce privește volumul, complexitatea, calitatea lucrărilor efectuate și 
gradul de realizare a sarcinilor. 


De toate pentru toţi 


Curtea de Conturi a constatat cu stupefacție că ANRE nu are stabilite categoriile de funcţii 
care reprezintă personalul de specialitate, criterii privind experiența necesară îndeplinirii 
atribuţiilor specifice fiecărei funcţii și nici limitele maxime ale drepturilor salariale. Și asta 
în condiţiile în care, potrivit OUG 33/2007, privind organizarea ANRE, personalul de 
specialitate trebuie să aibă studii tehnice, economice sau juridice și minimum 3 ani 
vechime în sectorul energiei electrice, termice și al gazelor naturale sau în activitatea de 
reglementare. 


Anomalia a condus, în unele situaţii, la negocierea salariului de bază brut al personalului 
angajat în anul 2022 cu nerespectarea principiului diferenţierii salariului de bază brut în 
funcţie de pregătire profesională, experiență, performanţă profesională, capacitate de 
inovaţie și soluționare a problemelor, complexitate, creativitate, coordonare și 
supervizare. 


Astfel, în cazul a 2 salariați care și-au început activitatea în ANRE în anul 2022, s-a 
constatat acordarea unui număr de clase de salarizare peste media dintre clasa minimă și 
cea maximă a funcţiei, fără a fi precizate criteriile (pregătire profesională, experiență etc) 
avute în vedere. Unui consilier angajat pe durată determinată i-au fost acordare un 
număr de 40 de clase de salarizare, la diferență de 3 clase de limita maximă a funcţiei de 
consilier e 43 clase, limita minimă fiind de 23 de clase, iar unui referent de specialitate, 
care și-a început activitatea în ianuarie 20922 în cadrul Serviciului licențe, autorizaţii și 
atestate energie electrică, i-au fost acordate 33 de clase de salarizare, în condiţiile în care 
acesta nu avea vechime în muncă și nici pregătire profesională în domeniu (fiind 
absolvent a Facultății de limbi și literaturi străine). 


Experții ANRE 


Totodată, inspectorii Curții de Conturi au descoperit angajarea unei persoane care nu 
îndeplinea cerințele specifice postului pe care l-a ocupat, fiind încadrată ca Expert, în 
condiţiile în care nu a dovedit la data angajării îndeplinirea condiţiilor de studii și 
experiență în domeniul de activitate, având o experiență de circa 1 lună în funcţia de 
consilier juridic la o societate cu capital privat. 


Potrivit Fișei postului, pentru funcția de expert angajat la Cabinetul Președintelui ANRE, 
angajatul trebuia să fie absolvent de studii universitare de master sau echivalente, ori în 
dosarul profesional a fost prezentată o adeverinţă (nu diplomă) din care rezultă că 
persoana în cauză este absolventă a Facultăţii de Drept, precum și 2 diplome emise de o 
universitate din Franța, diplome care nu sunt recunoscute și echivalate potrivit legislației 
din România. Tot în fișa postului, expertul trebuia să aibă experienţă în domeniul de 
activitate sau în activitatea de reglementare și, printre altele, să asigure consiliere 
președintelui pe domeniul economic, financiar-contabilitate, precum și pe diferite teme 
specifice din ANRE. Cu toate acestea, angajata nu are studii economice, nici în domeniul 
financiar-contabilitate, aceasta finalizând studii juridice cu un an înainte de angajarea la 
ANRE și profesând la o firmă privată ca asistent manager (secretară), aproape un an, și 
consilier juridic, timp de o lună și jumătate. 


